Marcel Ciolacu a fost întrebat dacă Guvernul ia în calcul o măsură potrivit căreia magazinele ar urma să fie închise în weekend, după o propunere venită în acest sens din partea comercianților.
"Am dat-o în discuție (măsura potrivit căreia supermarketurile din România ar urma să fie închise în weekend n.r.) la specialiștii Guvernului, să vedem în primul rând impactul. Nu e o decizie ușoară. Acum, trebuie să fim corecți că nu există evaziune la supermarketuri, în primul rând", a declarat Marcel Ciolacu în cadrul unei conferințe de presă.
De ce se cere închiderea supermarketurilor în weekend
Reamintim că marți micii comercianți au mers la Palatul Victoria, unde s-au plâns că înregistrează pierderi uriașe din cauza marilor magazine din țară și au cerut Guvernului să schimbe programul marilor magazine în timpul zilelor de sâmbătă și duminică. Potrivit acestora, în timpul weekend-ului pierderile înregistrate de magazinele mici ajung și la 40%.
Precizăm că există mai multe țări europene care practică programul redus în weekend pentru magazine. De exemplu, în Germania, Austria sau Franța, supermarketurile sunt închise duminică. În România însă mare parte din supermarketuri au un program extins chiar și în zilele de sâmbătă și duminică, lucrând de obicei fie până la ora 20:00, fie până la ora 22:00.
Fiți la curent cu ultimele noutăți. Urmăriți DCNews și pe Google News